'સાંઇઠ કરોડ રૂપિયા સામે દેખાય એટલે ભલભલાના વિચાર બદલાઇ જાય. મેં તમને કહી એ જ વાત એમને સમજાવેલી કે વેર-ઝેર ભૂલીને આવનારી લક્ષ્મીને વધાવો. એ તૈયાર થઇ ગયા એ પછી જિતુભાબાપુને મનાવ્યા અને આજે તમારી સામે બેઠો છું.' વિજુભાના ચહેરા પરની દ્વિધા પારખીને એણે ઉમેર્યું. 'આજ ને આજ જવાબની મારે ઉતાવળ નથી. તમારી રીતે વિચારીને શાંતિથી જવાબ આપજો. રાયસણની પાસે એક પચાસ એકરનું ખેતર છે અને ત્યાં બે ભાઇ વચ્ચે કોઇ વિવાદ નથી. મારા આ પ્રોજેક્ટ માટે એ બંને ભાઇઓ દર અઠવાડિયે ફોન કરીને મિટિંગ ગોઠવવાનું કહે છે. પણ પહેલી પસંદગી ગોધાવીની છે એટલે એમને હજુ કોઇ જવાબ આપ્યો નથી.'